CELEX: 32010R0092
Language: hu
Date: 2010-02-02
Title: A Bizottság 92/2010/EU rendelete ( 2010. február 2.) a Közösség harmadik országokkal folytatott külkereskedelmére vonatkozó statisztikáról szóló 471/2009/EK európai parlamenti és tanácsi rendeletnek a vámhatóságok és a nemzeti statisztikai hatóságok közötti adatcsere, valamint a statisztikák összeállítása és minőségértékelése tekintetében történő végrehajtásáról (EGT-vonatkozású szöveg)

3.2.2010   
            
            
               HU
            
            
               Az Európai Unió Hivatalos Lapja
            
            
               L 31/4
            
         A BIZOTTSÁG 92/2010/EU RENDELETE
   (2010. február 2.)
   a Közösség harmadik országokkal folytatott külkereskedelmére vonatkozó statisztikáról szóló 471/2009/EK európai parlamenti és tanácsi rendeletnek a vámhatóságok és a nemzeti statisztikai hatóságok közötti adatcsere, valamint a statisztikák összeállítása és minőségértékelése tekintetében történő végrehajtásáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a Közösség harmadik országokkal folytatott külkereskedelmére vonatkozó statisztikáról, valamint az 1172/95/EK tanácsi rendelet hatályon kívül helyezéséről szóló, 2009. május 6-i 471/2009/EK európai parlamenti és tanácsi rendeletre (1), és különösen annak 6. cikke (1) bekezdésére, 7. cikke (3) bekezdésére, 8. cikke (3) bekezdésére és 9. cikke (3) bekezdésére,
   mivel:
   
               (1)
            
            
               A 471/2009/EK rendelet megállapítja a harmadik országokkal folytatott árukereskedelemre vonatkozó európai statisztika rendszeres előállításának közös keretét.
            
         
               (2)
            
            
               A külkereskedelmi statisztika átfogó összeállításának biztosításához szükség van arra, hogy meg legyenek határozva a vámhatóságok és a nemzeti statisztikai hatóságok közötti adatcsere-eljárások.
            
         
               (3)
            
            
               Rendelkezéseket – többek között a késedelmes vagy hiányos adatok kiigazítására és a bizalmasan kezelendő adatokra vonatkozó szabályokat – kell megállapítani a havi statisztikák összeállításáról annak érdekében, hogy minden tagállamból harmonizált és összehasonlítható adatok érkezzenek.
            
         
               (4)
            
            
               Ahhoz, hogy értékelni lehessen a Bizottságnak (Eurostat) továbbított statisztikák minőségét, végrehajtó intézkedésekre van szükség a minőségi jelentés módozatairól és szerkezetéről.
            
         
               (5)
            
            
               Az ebben a rendeletben meghatározott intézkedések összhangban állnak a harmadik országokkal folytatott árukereskedelemre vonatkozó statisztikával foglalkozó bizottság véleményével,
            
         ELFOGADTA EZT A RENDELETET:
   1. cikk
   A vámhatóságok és a nemzeti statisztikai hatóságok közötti adatcsere módozatai
   (1)   A nemzeti vámhatóságok haladéktalanul – de legkésőbb a vámáru-nyilatkozat elfogadását vagy a nyilatkozatról született vámhatósági határozatot követő hónapban – átadják a nekik benyújtott nyilatkozatokból származó import- és exportadatokat a nemzeti statisztikai hatóságoknak.
   (2)   A 471/2009/EK rendelet 7. cikke (2) bekezdésének értelmében az elektronikus úton történő kölcsönös adatcserére szolgáló mechanizmus bevezetésének időpontjától a vámhatóságok naponta átadják a hozzájuk benyújtott vámáru-nyilatkozatokból származó adatok másolatát azon tagállam vámhatóságainak, amely a nyilvántartásban a következőképpen van megjelölve:
   
               a)
            
            
               import esetében a rendeltetési tagállam;
            
         
               b)
            
            
               export esetében a tényleges exportáló tagállam.
            
         Import esetén a rendeltetési tagállam vámhatósága, export esetén pedig a tényleges exportáló tagállam vámhatósága haladéktalanul – de legkésőbb a vámáru-nyilatkozat elfogadását vagy a nyilatkozatról született vámhatósági határozatot követő hónapban – továbbítja az ezekből a vámáru-nyilatkozatokból származó import- és exportadatokat a nemzeti statisztikai hatósághoz.
   (3)   A vámhatóságok átadják a nemzeti statisztikai hatóságoknak azokat a felülvizsgált import- és exportadatokat, amelyek esetében a már átadott statisztikai adatok módosultak vagy megváltoztak.
   (4)   A nemzeti statisztikai hatóságok kérésére a vámhatóságok ellenőrzik az általuk átadott import- és exportadatok helyességét és teljességét.
   2. cikk
   Az áruimportra és áruexportra vonatkozó európai statisztika összeállítása
   (1)   A nemzeti statisztikai hatóságok havi statisztikát állítanak össze a következőkből:
   
               a)
            
            
               a vámhatóságok által az 1. cikk értelmében átadott import- és exportadatok;
            
         
               b)
            
            
               vámjogi egyszerűsítés esetén a 471/2009/EK rendelet 4. cikkének (2) bekezdése értelmében a gazdasági szereplő által átadott adatok;
            
         
               c)
            
            
               különleges áru vagy árumozgás esetében más adatforrás a 471/2009/EK rendelet 4. cikkének (4) bekezdése értelmében.
            
         (2)   A nemzeti statisztikai hatóságok külkereskedelmi statisztikákat állítanak össze a következők szerint:
   
               a)
            
            
               összeállító tagállam szerint, megadva az Eurostatnak a külkereskedelmi statisztikát átadó tagállamot;
            
         
               b)
            
            
               tárgyidőszak;
            
         
               c)
            
            
               kereskedelmi forgalom;
            
         
               d)
            
            
               statisztikai érték nemzeti pénznemben, tizedesjegyek nélkül;
            
         
               e)
            
            
               kg-ban kifejezett mennyiség, tizedesjegyek nélkül;
            
         
               f)
            
            
               kiegészítő mértékegységben kifejezett mennyiség;
            
         
               g)
            
            
               az árucikk kódja;
            
         
               h)
            
            
               az a tagállam, ahol a vámáru-nyilatkozatot benyújtották;
            
         
               i)
            
            
               import esetében a rendeltetési tagállam. QV országkódot kell azonban megadni annál az importadatnál, amelynél nem áll rendelkezésre a rendeltetési tagállamra vonatkozó vámadat, és feltételezhető, hogy a rendeltetési tagállam különbözik attól a tagállamtól, amelyben a vámáru-nyilatkozatot benyújtották;
            
         
               j)
            
            
               export esetében a tényleges exportáló tagállam. QV országkódot kell azonban megadni annál az exportadatnál, amelynél nem áll rendelkezésre a tényleges exportáló tagállamra vonatkozó vámadat, és feltételezhető, hogy a tényleges exportáló tagállam különbözik attól a tagállamtól, amelyben a vámáru-nyilatkozatot benyújtották;
            
         
               k)
            
            
               import esetében a származási ország;
            
         
               l)
            
            
               import esetében a feladási ország. Ha azonban a feladási ország egy tagállam, akkor EU-n kívüli származás esetében a származási országot kell megadni, ennek hiányában pedig a QW országkódot kell használni;
            
         
               m)
            
            
               export esetében a legutolsó ismert rendeltetési ország;
            
         
               n)
            
            
               statisztikai eljárás;
            
         
               o)
            
            
               az ügylet jellegének kódja egy vagy két számjeggyel. Azonban azokban a adatokban, ahol nem áll rendelkezésre az ügylet jellegére vonatkozó vámadat, a 0 kódot kell használni egy számjegyű szinten;
            
         
               p)
            
            
               import esetében a nyújtott preferencia kódja;
            
         
               q)
            
            
               szállítási mód a határon;
            
         
               r)
            
            
               belső szállítási mód;
            
         
               s)
            
            
               konténer.
            
         (3)   A késedelmes vagy hiányos adatok esetében a statisztika kiigazításokat is tartalmaz. A kiigazítás megadja a statisztikai értéket legalább partnerországonkénti bontásban, az áru kódját a Kombinált Nómenklatúra árucsoportjának a szintjén és a havi tárgyidőszakot. A kiigazítás megalapozott és hozzáértő becslésen vagy tudományos módszeren alapul.
   (4)   Statisztikai értékküszöb alatti egyedi ügyletek esetében a tagállamok összeállíthatnak a 471/2009/EK rendelet 6. cikkének (1) bekezdésében meghatározottnál kevésbé részletes információt is. Azonban az import és az export esetében is legalább a teljes havi statisztikai értéket továbbítani kell a Bizottságnak (Eurostat).
   (5)   A statisztika azokat az adatokat is tartalmazza, amelyek az összeállító tagállamban bizalmasan kezelendők. A nemzeti statisztikai hatóságok megjelölik a bizalmasnak tekintendő adatokat oly módon, hogy a lehető legtöbb információ – legalább a Kombinált Nómenklatúra szerinti árucsoport – közzétehető legyen, feltéve, hogy a bizalmas adatkezelés így biztosított.
   3. cikk
   Minőségértékelés
   (1)   A 471/2009/EK rendelet 9. cikkének (1) bekezdésében meghatározott minőségi kritériumokkal összhangban a Bizottság (Eurostat) éves minőségértékelést végez olyan minőségi mutatók és követelmények alapján, amelyekről előzőleg a nemzeti hatóságokkal megegyezett.
   (2)   A Bizottság (Eurostat) minden tagállam esetében elkészít egy részben előre kitöltött minőségjelentés-tervezetet. A minőségjelentés-tervezeteket a tárgyévet követő november 30-ig kell megküldeni a tagállamoknak.
   (3)   A tagállamok az előre kitöltött minőségjelentés-tervezet kézhezvételétől számított nyolc héten belül visszaküldik a Bizottságnak a befejezett minőségjelentésüket.
   (4)   A Bizottság (Eurostat) a tagállamok által küldött adatok és minőségjelentés alapján értékeli a továbbított statisztikák minőségét, és értékelési jelentést készít minden tagállamról.
   (5)   A Bizottság (Eurostat) elkészít és közzétesz egy minden tagállamra kiterjedő összefoglaló minőségjelentést. Ez a főbb minőségi mutatókat és a minőségjelentések révén begyűjtött információkat tartalmazza.
   4. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   Ezt a rendeletet 2010. január 1-jétől kell alkalmazni.
   
      Ez a rendelet teljes egészében kötelező, és közvetlenül alkalmazandó valamennyi tagállamban.
      Kelt Brüsszelben, 2010. február 2-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 152., 2009.6.16., 23. o.